Frank Aaen (EL), 2001-01-25:
Derfor er jeg selvfølgelig enig i en del af de ting, der står i bemærkningerne til beslutningsforslaget, men jeg vil godt sige, at noget af det altså bare er almindelige platheder, der ikke er særlig veldokumenteret.
Man kunne måske også forestille sig, når Venstre fremsætter sådan et forslag, at Venstre så også var lidt selvkritisk.
Jeg mener, den skude, der nu sejler, der hedder det danske sundhedsvæsen, har jo i mange år haft borgerlig ledelse og har i masser af amter borgerlig ledelse
, så det er vel ikke sådan, at det bare er regeringens skyld.
Lidt mere selvkritik kunne måske også have været på sin plads.
Jeg er også helt sikker på, at man godt kan få mere for pengene, og derfor vil vi godt være med til organisationsanalyser.
Men det er altså ikke det samme som at støtte det her forslag, for jeg mener, at når vi så kommer til at se på, hvad hensigten er med forslaget, er det mest tydeligt og klart i afsnittet, hvor man vil beskrive analysen, at den analyse, man vil have, er noget, der skal pege på, at vi har brug for mere privatisering af sundhedsvæsenet.
Det hedder »frit valg mellem offentligt og privat«.
Det hedder »lad pengene følge patienten«.
Det betyder jo, at vi alle sammen får en pose penge af det offentlige, hvis vi har brug for sundhedsydelser, og de, der så har flere penge, de, der har penge i lommen i forvejen, lægger dem oveni og køber sig den bedste ydelse, hvorimod de, der ikke har flere penge, må nøjes med det, de kan få for det, de får udbetalt.
Det er altså efter min opfattelse starten på en meget kraftigt voksende ulighed inden for det danske sundhedsvæsen.
Vi er lodret imod et forslag, der direkte peger på, at løsningen er mere marked.
En organisationsanalyse skal efter vores opfattelse f.eks. tage fat i: Hvem skal eje sygehusene?
Skal vi have så mange amter, som vi har i dag?
Skal vi overhovedet have amter?
Enhedslisten har ikke nogen klar holdning til det
spørgsmål
Vi plejer at støtte amternes eksistens, men hvis man vil lave en organisationsanalyse, skal man da pege på, at det har vi brug for at analysere.
Hvordan er opgavefordelingen mellem sygehuse og kommunerne, den primære sundhedssektor?
Hvordan er opgavefordelingen mellem offentlig og privat?
Der tænker jeg ikke på de småprivathospitaler, vi har.
Jeg tænker på, at vi har et offentligt sundhedsvæsen og en præhospitalsfase, som først og fremmest er privatiseret, nemlig Falck, eller på udlicitering på sygehusene.
Når der nu tales om, at der er faggrænser, vil jeg gerne gøre opmærksom på, at alt det med udlicitering giver stivere grænser for organiseringen af arbejdet på et sygehus end selv de værste faggrænser, vi nogen sinde har kendt.
Her har man altså ikke bare faggrænser, der er også forskellige arbejdsgivere, og der er også forskellige hovedorganisationer.
Jeg kunne tænke mig at kigge på forholdet mellem sygehusene og de privatpraktiserende speciallæger og forholdet mellem den offentlige sundhedssektor og private producenter af medicin, for der er masser af den slags ting, der er værd at kigge på.
Så er der et udmærket afsnit i forslaget om et erfaringskatalog, hvor man peger på dårlige arbejdsgange, men igen savner jeg at vide lidt om: Hvor skal vi hen?
Vi er ikke spor i tvivl om, at det, der er brug for, er mere demokratisering af ledelsen på sygehusene, inddragelse af de ansatte, inddragelse af pårørende og inddragelse af patientforeninger.
Det er det, der er brug for.
Vi har også brug for at diskutere den politiske ledelse.
Jeg tror, det var fru Yvonne Herløv Andersen, der var inde på før, at der er en dårlig politisk ledelse af sygehusene i Danmark, og det er jeg enig i.
Bl.a. er der vel ikke noget politikområde i Danmark overhovedet, der er så præget af populistiske politikere, der render i halen af hinanden og kommer med det ene og det andet uforpligtende løfte.
Det er også med til at give en dårlig struktur. Vi vil altså gerne være med til at lave en organisationsanalyse af sundhedsvæsenet.
Men den skal have et helt andet afsæt end det beslutningsforslag, der ligger her, og jeg er heller ikke sikker på, at den bedste løsning er endnu en gang bare at hælde et stort antal millioner ud til et privat konsulentfirma.
Vi er med på, at der er problemer, og vi er også med på, at der er brug for flere analyser.